
ZAPISNIK
55. SEDNICE ODBORA ZA FINANSIJE, REPUBLIČKI  BUDžET I KONTROLU TROŠENjA JAVNIH SREDSTAVA, ODRŽANE 15. JULA 2026. GODINE


Sednica je počela u 11,00 časova.
Sednicom je predsedavao Veroljub Arsić, predsednik Odbora.
Sednici su prisustvovali članovi Odbora: Miroslav Aleksić, Ana Beloica Martać, Nevena Veinović, Tijana Davidovac, Ilo Mihajlovski, Svetlana Milijić i Nikola Radosavljević.
Sednici su prisustvovali zamenici članova Odbora: Stefan Kitanović (zamenik Nenada Krstića), i Dragan Stanojević (zamenik Branka Pavlovića).
Sednici nisu prisustvovali članovi Odbora: Dušan Bajatović, Vojislav Vujić, Vladimir Jelić, Nenad Mitrović, Peđa Mitrović, Dušan Nikezić i Akoš Ujhelji niti njihovi zamenici.
Sednici su prisustvovali predstavnici Republičke komisije za zaštitu prava u postupcima javnih nabavki: Irena Grujić, predsednik i Svetlana Ražić zamenik predsednika; predstavnici Kancelarije za javne nabavke: Dragana Marić, v.d. pomoćnika direktora - rukovodilac Sektora za regulativu i monitoring nad primenom propisa o javnim nabavkama; predstavnici Komisije za hartije od vrednosti: Marko Janković, predsednik i Biljana Agovska, rukovodilac Službe za finansijsko poslovanje; predstavnici Komisije za kontrolu državne pomoći: Jasmina Trifunović, član Saveta i Mina Rakić, sekretar Komisije.
Na predlog predsednika, Odbor je većinom glasova (devet glasova za, jedan nije glasao) utvrdio sledeći
D n e v n i   r e d:
1. Razmatranje Izveštaja o radu Republičke komisije za zaštitu prava u postupcima javnih nabavki u periodu od 01.01.2025. do 31.12.2025. godine, koji je podnela Republička komisija za zaštitu prava u postupcima javnih nabavki (broj 02-1383/26 od 30. marta 2026. godine);
2. Razmatranje Izveštaja o sprovedenom monitoringu za 2025. godinu, koji je podnela Kancelarija za javne nabavke (broj 02-1382/26 od 30. marta 2026. godine);
3. Razmatranje Godišnjeg izveštaja Komisije za hartije od vrednosti za 2025. godinu koji je podnela Komisija za hartije od vrednosti (broj 02-2258/26 od 30. juna 2026. godine);
4. Davanje saglasnosti na Prvu izmenu Finansijskog plana Komisije za kontrolu državne pomoći za 2026. godinu, koju je podnela Komisija za kontrolu državne pomoći (broj 400-2540/25-3 od 5. juna 2026. godine).
* * *
Pre prelaska na rad po utvrđenom dnevnom redu, Odbor je, većinom glasova (devet glasova za, jedan nije glasao), usvojio Zapisnike sa 53. i 54. sednice Odbora, bez primedbi.
* * *
PRVA TAČKA DNEVNOG REDA:  Razmatranje Izveštaja o radu Republičke komisije za zaštitu prava u postupcima javnih nabavki u periodu od 01.01.2025. do 31.12.2025. godine, koji je podnela Republička komisija za zaštitu prava u postupcima javnih nabavki
Predsednik Odbora podsetio je članove i zamenike članova Odbora da je članom 203. st. 1. i 2. Zakona o javnim nabavkama utvrđeno da Republička komisija za zaštitu prava u postupcima javnih nabavki za svoj rad odgovara Narodnoj skupštini kojoj dostavlja godišnji izveštaj o svom radu, sa svim propisanim delovima koje ovaj izveštaj obavezno mora da sadrži, te da je ova komisija, saglasno navedenim odredbama Zakona, dana 30. marta 2026. godine podnela  Narodnoj skupštini Izveštaj o radu u periodu od 1. januara 2025. do 31. decembra 2025. godine. 
Irena Grujić, predsednik Republičke komisije za zaštitu prava u postupcima javnih nabavki, predstavila je Izveštaj o radu Republičke komisije za zaštitu prava u postupcima javnih nabavki u periodu od 1. januara 2025. do 31. decembra 2025. godine.
           Prilikom predstavljanja godišnjeg izveštaja Irena Grujić je istakla da isti sadrži sve elemente koji su propisani Zakonom o javnim nabavkama, navodeći da se najveći deo izveštaja  odnosi  na predmete po kojima je Komisija odlučivala a koji su razvrstani po vrsti inicijalnog akta koji je bio osnov za postupanje, kao i da Izveštaj sadrži statističke podatke koji se odnose na rad Komisije u izveštajnom periodu. Istakla je da je Komisija radila u punom sastavu koga čine predsednik i osam članova, dok je u službi bilo angažovano 32 savetnika koji obavljaju stručne poslove. Održano je 370 sednica na kojima je doneto ukupno1253 odluke, od kog broja je 953 odluka formirano povodom zahteva za zaštitu prava, 54 odluka po osnovu žalbe naručioca, 111 odluka po osnovu zahteva za naknadu troškova postupka zaštite prava, pet odluka u postupcima zaštite prava koji su ponovljeni zbog postupanja po presudama Upravnog suda, 61 odluka povodom predloga naručioca za nastavak aktivnosti i pored podnetog zahteva. 
	U izveštajnom periodu Republička komisija je podnela 22 zahteva za pokretanje prekršajnog postupka, donela pet odluka za novčano kažnjavanje naručioca, izradila 37 odgovora na tužbu u upravnom sporu, kao i 2 odluke za preispitivanje odluke Upravnog suda, dok je u tri odluke odlučivano o poništenju ugovora o javnoj nabavci. U svom izlaganju predsednik Republičke komisije navela je i da je na ime novčanih taksi koje je ova komisija izrekla u 2025. godini, u republički budžet uplaćeno 327 miliona dinara, da je budžet Republičke komisije na godišnjem nivou 180 miliona dinara. U nastavku, navela je i da se Republička komisija trudi da postupa u predmetima u što kraćem roku, pa je tako od u 640 predmeta odlučeno u roku od 30 dana, dok je u roku od 45 dana odlučeno o 869 predmeta. 
 U diskusiji koja je usledila učestvovali su: Miroslav Aleksić, Nikola Radosavljević, Dragan Stanojević, Ilo Mihajlovski i Veroljub Arsić, čija izlaganja su tonski snimana.
Na predlog predsednika, Odbor je većinom glasova  (osam glasova za, jedan protiv, jedan uzdržan)  odlučio da, na osnovu člana 237. stav 4. Poslovnika Narodne skupštine, podnese Narodnoj skupštini Izveštaj sa Predlogom zaključka kojim se prihvata Izveštaj o radu Republičke komisije za zaštitu prava u postupcima javnih nabavki u periodu od 1. januara do 31. decembra 2025. godine.
DRUGA TAČKA DNEVNOG REDA: Razmatranje Izveštaja o sprovedenom monitoringu za 2025. godinu, koji je podnela Kancelarija za javne nabavke 
Predsednik Odbora podsetio je prisutne članove i zamenike članova Odbora da je članom 180. stav 1. Zakona o javnim nabavkama propisano da Kancelarija za javne nabavke sprovodi monitoring nad primenom propisa o javnim nabavkama, u cilju sprečavanja, otkrivanja i otklanjanja nepravilnosti koje mogu da nastanu ili su nastale u primeni ovog zakona. Takođe, podsetio je da je stavom 6. navedenog člana propisano da Kancelarija za javne nabavke priprema godišnji izveštaj o sprovedenom monitoringu koji dostavlja Vladi i Narodnoj skupštini najkasnije do 31. marta tekuće godine za prethodnu godinu. Saglasno navedenim odredbama Zakona, Kancelarija za javne nabavke je 30. marta 2026. godine podnela  Narodnoj skupštini Izveštaj o sprovedenom monitoringu za 2025. godinu.
Dragana Marić, v.d pomoćnika direktora i rukovodilac Sektora za regulativu i monitoring nad primenom propisima o javnim nabavkama, predstavila je Izveštaj o sprovedenom monitoringu za 2025. godinu koji je podnela Kancelarija za javne nabavke. 
	Prilikom predstavljanja godišnjeg izveštaja Dragana Marić podsetila je članove Odbora koje su nadležnosti Kancelarije za javne nabavke. Istakla je da Kancelarija ima 43 izvršioca od čega je četvoro zaposlenih angažovano na poslovima monitoringa nad primenom propisa o javnim nabavkama, kao i da je cilj monitoringa otkrivanje, sprečavanje i otklanjanje nepravilnosti nastalih u primeni Zakona o javnim nabavkama. 
U 2025. godini Kancelarija je postupala po zahtevima za sprovođenje monitoringa od strane državnih organa i drugih institucija. Po osnovu redovnog monitoringa  Kancelarija za javne nabavke je u 2025. godini dala 1.329 mišljenje o osnovanosti primene pregovaračkog postupka, i to: 1.300 pozitivnih i 29 negativnih mišljenja.  Po osnovu vanrednog monitoringa, Kancelarija za javne nabavke je u 2025. godini postupala u 25 zahteva posebnih odeljenja za suzbijanje korupcije viših javnih tužilaštava, kao i da je ovim zahtevima bilo obuhvaćeno 33 postupka javnih nabavki. Takođe, Kancelarija je postupala u 11 zahteva Ministarstva unutrašnjih poslova, kojima je bilo obuhvaćeno 33 postupaka javnih nabavki. Kancelarija je postupala i po sedam zahteva Agencije za sprečavanje korupcije, kojima je bilo obuhvaćeno 11 postupaka javnih nabavki i po osnovu 72 zahteva podnetih od strane republičkih organa kojima je bio obuhvaćen 51 postupak javne nabavke. 
U nastavku izlaganja Dragana Marić je istakla i da je u toku 2025. godine Kancelarija podnela 290 zahteva za pokretanje prekršajnih postupaka kod nadležnih sudova i da su do danas prekršajni sudovi doneli 127 presuda po tim zahtevima. U slučaju nepravilnosti u postupcima javnih nabavki, koje sadrže neistinite podatke, Kancelarija je dokumentaciju prosleđivala nadležnim tužilaštvima, a u slučajevima da kada su se dostavljena obaveštenja odnosila na ukazivanje nepravilnosti u postupanju naručioca prilikom izvršenja ugovora o javnim nabavkama, Kancelarija je neispravnu dokumentaciju slala na dalju nadležnost Sektoru za budžetsku inspekciju, koji vrši nadzor nad  izvršenjem ugovora o javnim nabavkama. 
 U diskusiji koja je usledila učestvovali su: Svetlana Milijić i Veroljub Arsić čija izlaganja su tonski snimana.
Na predlog predsednika, Odbor je jednoglasno  (devet glasova za) odlučio da, na osnovu člana 237. stav 4. Poslovnika Narodne skupštine, podnese Narodnoj skupštini Izveštaj sa Predlogom zaključka kojim se prihvata Izveštaj o sprovedenom monitoringu Kancelarije za javne nabavke za 2025. godinu.
TREĆA TAČKA DNEVNOG REDA:  Razmatranje Godišnjeg izveštaja Komisije za hartije od vrednosti za 2025. godinu koji je podnela Komisija za hartije od vrednosti 
Predsednik Odbora podsetio je članove i zamenike članova Odbora da je članom 350. Zakona o tržištu kapitala propisano, između ostalog, da Komisija za hartije od vrednosti podnosi godišnji izveštaj Narodnoj skupštini u roku od šest meseci od završetka poslovne godine, kao i da su istim članom propisani obavezni, sastavni dokumenti koje godišnji izveštaj ove komisije treba da sadrži. Saglasno navedenom, Komisija za hartije od vrednosti je 30. juna 2026. godine podnela Narodnoj skupštini Godišnji izveštaj o svom radu za 2025. godinu, koji sadrži izveštaj o poslovanju, finansijske izveštaje i izveštaj nezavisnog revizora o finansijskim izveštajima Komisije za hartije od vrednosti.  
Marko Janković, predsednik Komisije za hartije od vrednosti predstavio je Godišnji izveštaj o radu ove komisije za 2025. godinu. Na samom početku on je istakao da je ostvaren prihod od 190,3 miliona dinara koji predstavlja rast od 2,54% u odnosu na prihode ostvarene u 2024. godini, ali da je za 17% manji od prihoda koji su planirani za 2025. godinu. Rashodi Komisije za hartije od vrednosti u 2025. godini iznosili su ukupno 184,2 miliona dinara i bili su za 20,16% manji od planiranih rashoda u 2025. godini. Ukupna dobit koju je Komisija ostvarila u 2025. godini iznosila je 6,1 milion dinara. Troškovi zarade zaposlenih iznose 130,5 miliona dinara, povećan je broj zaposlenih kao i zarada zaposlenih zbog povećanja u javnom sektoru koji je iznosio 10%. Komisija ima sistematizovana 44 radna mesta sa 60 izvršilaca, a zaposlenih je ukupno 39. Sve zarade se dostavljaju u registar zaposlenih i objavljuju u informatoru o radu Komisije. Dobit od 6,1 milion dinara iz 2025. godine je raspoređena  za formiranje statutivnih rezervi. Finansijsko stanje Komisije za ovih 6 meseci za 2026. godinu prikazuje da je ostvaren prihod od 316,5 miliona dinara iako je po finansijskom planu za celu godinu predviđeno 261 milion dinara. Ukupni rashodi su zadržani na 76,9 miliona dinara. Ukupan broj društava za upravljanje investicionim fondovima je 14 društava, 49 investicionih fondova od čega 36 ucits fondova i 13 alternativnih fondova. Ovi fondovi upravljaju imovinom koja je prevazišla 2,3 milijarde evra. Izmene i dopune Zakona o investicionim fondovima u budućem periodu će pomoći da se upotpunosti usaglasimo sa regulativama Evropske Unije. Ukupan broj investicionih društava koji posluje na teritoriji Republike Srbije je 13, od čega je 9 ovlašćenih banaka i 7 banaka koje obavljaju poslove depozitara. Ukupan broj investitora koji imaju investicione fondove u Republici Srbiji je 95000. Istakao je da je 1. jula 2026. stupio na snagu Zakon o faktoringu čime je Komisija za hartije od vrednosti postala nadzorni organ za poslovanje faktoring kuća.
Diskusije po ovoj tački dnevnog reda nije bilo.
Na predlog predsednika, Odbor je jednoglasno (devet glasova za), odlučio da, u formi Predloga zaključka, predloži Narodnoj skupštini da, na osnovu člana 8. stav 1. Zakona o Narodnoj skupštini  i člana 239. Poslovnika Narodne skupštine, prihvati Godišnji izveštaj Komisije za hartije od vrednosti za 2025. godinu.
ČETVRTA TAČKA DNEVNOG REDA: Davanje saglasnosti na Prvu izmenu Finansijskog plana Komisije za kontrolu državne pomoći za 2026. godinu, koju je podnela Komisija za kontrolu državne pomoći
Predsednik Odbora podsetio je članove i zamenike članova Odbora da je članom 19. st. 1. i  2. Zakona o kontroli državne pomoći  propisano da se sredstva za rad Komisije za kontrolu državne pomoći obezbeđuju u budžetu Republike Srbije, u okviru posebnog budžetskog razdela i iz drugih izvora, kao i da Savet Komisije utvrđuje predlog finansijskog plana Komisije i dostavlja ga odboru Narodne skupštine nadležnom za poslove finansija na saglasnost. Takođe, podsetio je da je Odbor za finansije, republički budžet i kontrolu trošenja javnih sredstava na 39. sednici održanoj 5. decembra 2025. godine, dao saglasnost na Finansijski plan Komisije za kontrolu državne pomoći za 2026. godinu, te da je u međuvremenu, Komisija podnela Odboru Prvu izmenu Finansijskog plana za 2026. godinu radi dobijanja saglasnosti.
Jasmina Trifunović, član Komisije za kontrolu državne pomoći predstavila je Prvu izmenu Finansijskog plana Komisije za kontrolu državne pomoći za 2026. godinu. U svom uvodnom izlaganju istakla je da je u decembru 2025. godine Odbor dao saglasnost na finansijski plan Komisije za kotrolu državne pomoći, da je ukupan iznos budžeta za 2026. godinu iznosio 123,5 miliona dinara, da su ova sredstva obezbeđena Zakonom o budžetu Republike Srbije za 2026. godinu u okviru razdela 64, programa 2301 uređenje i upravljanje i nadzor finansijama u okviru programske aktivnosti 017 kontrola državne pomoći. Savet Komisije, na 36. sednici održanoj 2. juna 2026. godine, doneo je Odluku o Prvoj izmeni Finansijskog plana Komisije za kontrolu državne pomoći za 2026. godinu kojom je ostvarena ušteda u budžetu Komisije u ukupnom iznosu od 4.895.000 dinara na ekonomskoj klasifikaciji 421 - Stalni troškovi (2.472.000 dinara + 2.423.000 dinara) preneta u tekuću budžetsku rezervu u skladu sa Rešenjem Vlade Republike Srbije od 14. maja 2026. godine (05 broj 401-4751/2026). Istovremeno, rešenjima Ministarstva finansija o preusmeravanju aproprijacija utvrđenih Zakonom o budžetu Republike Srbije za 2026. godinu, od 8. aprila 2026. godine i 22. maja 2026. godine, Komisiji je odobreno preusmeravanje sredstava u iznosu od 350.000 dinara na teret aproprijacije 421 u korist aproprijacije 423, odnosno u iznosu od 750.000 dinara na teret aproprijacije 421 u korist aproprijacije 415. Predmetnom izmenom Finansijskog plana za 2026. godinu Komisija je izvršila i preraspodelu sredstava na četvrtom nivou ekonomske klasifikacije tako što je preraspodelila sredstva u ukupnom iznosu od 199.000 dinara na teret ekonomske klasifikacije 4229 u korist ekonomske klasifikacije 4221. Sve navedene promene nisu uticale na funkcionisanje i obavljanje nadležnosti Komisije.
Diskusije po ovoj tački dnevnog reda nije bilo.
Na predlog predsednika, Odbor je jednoglasno (devet glasova za), odlučio da, u cilju obezbeđenja daljih nesmetanih uslova za rad Komisije za kontrolu državne pomoći u 2026. godini, dâ saglasnost na Prvu izmenu finansijskog plana Komisije za kontrolu državne pomoći za 2026. godinu.
             Sednica je završena u 12,40 časova.
             Sednica je tonski snimana.

